钦定古今图书集成/明伦汇编/皇极典/第236卷 > 《梁武帝集序》梁·沈约
## 钦定古今图书集成/明伦汇编/皇极典/第236卷 > 《梁武帝集序》梁·沈约

“文思安安，钦明所以光宅；日月光华”，《南风》所以兴咏。
日角之主，出自诸生；锐顶之君，少明古学。汉高、宋武，
虽阙章句，歌《大风》以还沛，好清谈于暮年。夫成天地
之大功，膺乐推之宝运，未或不文武兼资，能事斯毕
者也。我皇诞纵自天，生知在御，清明内发，疏通外典。
爰始贵游，笃志经术，究淹中之雅旨，尽《曲台》之奥义，
莫不因流极源，披条振藻。若前疑往滞，旧学罕通，而
超然直诣，妙援终古，善发谈端，精于持论，置垒难逾，
惟锋莫拟，有同成诵，无假含毫，兴绝节于高唱，振清
辞于兰畹。至于春风秋月，送别望归，皇王高宴，心期
促赏，莫不超挺睿兴，濬发神衷。及登庸历试，辞翰繁
蔚，笺记风动，表议云飞。雕虫小艺，无累大道。怀君人
之大德，有事君之小心。为下奉上，形于辞旨。虽密奏
忠规，遗稿必削；而国谟藩政，存者犹多。逮乎俛应归
运，仰修乾录，载笔握简，各有司存。如纶之旨，时或染
翰。暨于设簴灵囿，恺乐在镐，《鹿鸣》《四牡》，《皇华》《常棣》之
歌；《伐木》《采薇》，《出车》《杕杜》之䜩，皆咏志摛藻，广命群臣。
上与日月争光，下与“锺石”比韵，事同观海，义等窥天，
观之而不测，游之而不知者矣。窃惟左《史记》言，右《史
记》事，君举必书，无论大小。况乎感而后思，思而后积，
积而后满，满而后言，若斯而已哉！谨因事立名，随源
编次。